তথ্যববিরণী নম্বর : ৪৪২৫

**সম্প্রীতি ও ঐক্যের বন্ধন গড়ে তুলতে পারলেই স্মার্ট নাগরিক হওয়া সম্ভব**

 **--- পার্বত্য প্রতিমন্ত্রী**

খাগড়াছড়ি, ১৫ বৈশাখ (২৮ এপ্রিল):

 পার্বত্য চট্টগ্রাম বিষয়ক প্রতিমন্ত্রী বলেছেন, বহুভাষাভাষি, বহু সংস্কৃতির মানুষ পার্বত্য অঞ্চলে বসবাস করছে। আমরা চাই মানুষের কল্যাণ। মানুষের কল্যাণে সকল সংস্কৃতির মানুষের সাথে সম্প্রীতি ও ঐক্যের বন্ধন গড়ে তুলতে পারলেই স্মার্ট নাগরিক হওয়া সম্ভব।

 আজ খাগড়াছড়ি অফিসার্স ক্লাব অডিটোরিয়ামে জাতীয় আইনগত সহায়তা সংস্থা, খাগড়াছড়ি জেলা কমিটি আয়োজিত ‘জাতীয় আইনগত সহায়তা দিবস-২০২৪’ উপলক্ষ্যে আলোচনা সভায় প্রধান অতিথির বক্তব্যে পার্বত্য প্রতিমন্ত্রী এ কথা বলেন।

 প্রধান অতিথির বক্তব্যে প্রতিমন্ত্রী আরো বলেন, দুঃখী, অসহায় ও সামর্থ্যহীন মানুষকে বিনামূল্যে আইনি সহায়তা প্রদানের জন্য প্রধানমন্ত্রী শেখ হাসিনার সরকার আইনি সহায়তা কেন্দ্র তৈরি করেছে। জাতির পিতা বঙ্গবন্ধু শেখ মুজিবুর রহমান সারা জীবন মানুষের কল্যাণে নিবেদিত ছিলেন। দুঃখী মানুষের অধিকার আদায় ও সুবিচার নিশ্চিতের জন্য, সত্য কথা বলার জন্য বঙ্গবন্ধুকে ৪ হাজার ৮৮২ দিন জেল খাটতে হয়েছিল। প্রধানমন্ত্রী শেখ হাসিনা পিতার অসমাপ্ত কাজ পূরণে ক্ষুধা ও দারিদ্র্যমুক্ত সুখী, সমৃদ্ধশালী বাংলাদেশ গড়ে তুলতে নিরন্তর পরিশ্রম করে চলেছেন। তিনি বলেন, আজকের দিবসের ‘স্মার্ট লিগ্যাল এইড, স্মার্ট দেশ. বঙ্গবন্ধুর বাংলাদেশ- যথার্থ প্রতিপাদ্য বলে মনে করছি।

 পার্বত্য চট্টগ্রাম বিষয়ক প্রতিমন্ত্রী আরো বলেন, একজনের সাথে অন্যজনের সুসম্পর্ক বজায় রাখা, অন্যের মনে কষ্ট না দেওয়া, সৌহার্দ্য ও সম্প্রীতির বন্ধনে আবদ্ধ থাকলে সমাজে কোনো ভুল হতে পারে না। মানুষকে আইনি জটিলতায় পড়তে হয় না। আমরা যদি নিজ নিজ ক্ষেত্র থেকে প্রত্যেকে প্রত্যেকের দায়িত্ব যথাযথভাবে পালন করতে পারি, তবেই আমরা একটি বৈষম্যমুক্ত সুন্দর বাংলাদেশ পাবো। প্রতিমন্ত্রী বলেন, মুক্তিযুদ্ধের চেতনায় উদ্বুদ্ধ হয়ে কাজ করলে আমাদের ভুল হওয়ার সম্ভাবনা থাকে না। মানুষ মানুষের জন্য, মানুষের কল্যাণে কাজ করলে সমাজে কোনো অশান্তি ও বৈষম্য থাকবে না। মানুষের কল্যাণে সঠিক বিচার যাতে সবাই পায়- এ মনোবৃত্তি আমাদের গড়ে তুলতে হবে। প্রতিমন্ত্রী সম্প্রীতি ও সৌহার্দ্যরে বন্ধনে স্মার্ট মানুষ, স্মার্ট সমাজ ও স্মার্ট অর্থনীতি গড়ে তোলার জন্য সকলের সহযোগিতা চান।

 খাগড়াছড়ি সিনিয়র জেলা ও দায়রা জজ এবং খাগড়াছড়ি লিগ্যাল এইড কমিটির চেয়ারম্যান আবদুল্লাহ আল মামুন-এর সভাপতিত্বে এসময় অন্যান্যের মধ্যে খাগড়াছড়ি পুলিশ সুপার পিপিএম (বার) মুক্তা ধর, খাগড়াছড়ি চিফ জুডিশিয়াল ম্যাজিস্ট্রেট ওমর ফারুক, জেলা দায়রা জজ পার্বত্য জেলা পরিষদ সদস্য নিলোৎপল খীসা উপস্থিত ছিলেন।

 দিবসটি উপলক্ষ্যে আয়োজিত শোভাযাত্রায় পার্বত্য প্রতিমন্ত্রী অংশ নেন। শোভাযাত্রাটি খাগড়াছড়ি জজ কোর্ট থেকে শুরু হয়ে ভাঙ্গা ব্রিজে গিয়ে শেষ হয়।

#

রেজুয়ান/পাশা/শফি/মোশারফ/জয়নুল/২০২৪/২১০০ঘণ্টা

তথ্যববিরণী নম্বর : ৪৪২৪

**প্রধানমন্ত্রী শেখ হাসিনা এ প্রজন্মকে দক্ষতা ও যোগ্যতায় স্মার্ট মানুষ হিসেবে গড়ে তুলতে চান**

 **--- পার্বত্য প্রতিমন্ত্রী**

খাগড়াছড়ি, ১৫ বৈশাখ (২৮ এপ্রিল):

 পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, প্রধানমন্ত্রী শেখ হাসিনা বাংলাদেশের এ প্রজন্মকে দক্ষতা ও যোগ্যতায় স্মার্ট মানুষ হিসেবে গড়ে তুলতে চান।

 আজ খাগড়াছড়ি সরকারি উচ্চ বিদ্যালয় অডিটোরিয়ামে জেলা প্রশাসন আয়োজিত ৪৫তম জাতীয় বিজ্ঞান ও প্রযুক্তি সপ্তাহ, বিজ্ঞান মেলা এবং ৮ম জাতীয় বিজ্ঞান অলিম্পিয়াডের উদ্বোধন অনুষ্ঠানে প্রধান অতিথির বক্তব্যে পার্বত্য প্রতিমন্ত্রী উপস্থিত ছাত্র-ছাত্রী ও সুধিজনদের উদ্দেশ্যে একথা বলেন।

 প্রধান অতিথির বক্তব্যে প্রতিমন্ত্রী আরো বলেন, সারা দুনিয়া এখন প্রযুক্তিনির্ভর। আমাদের ভবিষ্যৎ প্রজন্মই আমাদের হাতিয়ার, আমাদের সম্পদ। বিজ্ঞানমনস্ক এ প্রজন্মই আগামীতে দেশ পরিচালনা করবে। দেশ ও জনগণের কল্যাণে আগামী প্রজন্মকে নিবেদিত হতে হবে। দেশে নতুন নতুন প্রযুক্তির উদ্ভাবনসহ প্রধানমন্ত্রীর স্মার্ট বাংলাদেশ গড়ার লক্ষ্যে সংশ্লিষ্ট সকলকে ঐক্যবদ্ধভাবে কাজ করার আহ্বান জানান পার্বত্য প্রতিমন্ত্রী।

 পার্বত্য প্রতিমন্ত্রী বলেন, নিজেকে একজন যোগ্য, দক্ষ ও স্মার্ট নাগরিক হিসেবে গড়ে তুলতে হবে। তিনি বলেন, যার যার জায়গা থেকে প্রত্যেকের কর্মদক্ষতা ও দেশপ্রেমই গড়ে তুলতে পারে স্মার্ট বাংলাদেশ। তিনি ছাত্র-ছাত্রীদের বিশ্বের অন্যান্য দেশের সাথে তাল মিলিয়ে চলার জন্য ইংরেজি ভাষা শিখার পাশাপাশি চীনা, জাপানি, কোরিয়ান, ফ্রান্স, জার্মানি ভাষা শেখার তাগিদ দেন। তিনি বলেন, আমাদের দেশের ছেলেমেয়ে অন্যদের চেয়ে কোনো অংশে পেছনে নেই।

 আলোচনা শেষে প্রতিমন্ত্রী বিজ্ঞান মেলায় ছাত্রছাত্রীদের উদ্ভাবিত প্রযুক্তিসমূহ পরিদর্শন করেন। পরে প্রতিমন্ত্রী শিক্ষার্থীদের উদ্ভাবিত প্রযুক্তির বিষয়ে ছাত্রছাত্রীদের কাছে খুঁটিনাটি জানতে চান।

 খাগড়াছড়ি জেলা প্রশাসক মোঃ সহিদুজ্জামানের সভাপতিত্বে এসময় অন্যান্যের মধ্যে খাগড়াছড়ি পুলিশ সুপার পিপিএম (বার) মুক্তা ধর, খাগড়াছড়ি সরকারি কলেজের অধ্যক্ষ মোঃ সরাফত হোসেন উপস্থিত ছিলেন।

#

রেজুয়ান/পাশা/শফি/সঞ্জীব/জয়নুল/২০২৪/২০৪৫ঘণ্টা

তথ্যবিবরণী নম্বর : ৪৪২৩

**নেত্রীর জন্য জান দেবেন আর সিদ্ধান্ত মানবেন না, সেটা উচিত না**

 **- সমাজকল্যাণ মন্ত্রী**

ঢাকা, ১৫ বৈশাখ (২৮ এপ্রিল) ː

নেত্রীর (শেখ হাসিনা) জন্য জান দেওয়া নয়, বরং তাঁর সিদ্ধান্ত মানার আহ্বান জানিয়েছেন সমাজকল্যাণ মন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ডা. দীপু মনি।

মন্ত্রী আজ ঢাকায় জাতীয় প্রেস ক্লাবের জহুর হোসেন চৌধুরী হলে ‘১/১১ এর সময়ে কারাবন্দি বঙ্গবন্ধুকন্যা শেখ হাসিনার মুক্তির দাবিতে ২৫ লাখ গণস্বাক্ষর জমা’ শীর্ষক আলোচনা সভায় একথা বলেন।

মন্ত্রী বলেন, ‘মুখে মুখে আমরা নেত্রীর জন্য ‘জানও দিয়ে দেব’ বলে থাকি। কিন্তু নেত্রী দলের পক্ষ থেকে যে সিদ্ধান্ত দিয়ে থাকেন, তা অনেক সময় মানি না। নেত্রীর তথা দলের সিদ্ধান্ত না মেনে নিজেদের মতো চলবেন, এটা তো হওয়া উচিত না।’

আওয়ামী লীগ একটি গণতান্ত্রিক দল, এর সিদ্ধান্ত গ্রহণের প্রক্রিয়াও গণতান্ত্রিক। নেত্রী কারও ওপর কিছু চাপিয়ে দিচ্ছেন না। প্রত্যেকের সিদ্ধান্ত নিয়ে আলোচনার মধ্য দিয়ে একটি সিদ্ধান্ত গ্রহণ করা হয়। মূল সিদ্ধান্ত নেওয়ার আগে আমাদের মত থাকতে পারে। কিন্তু যখন সিদ্ধান্ত হয়ে যায়, তখন সেটা দলীয় সিদ্ধান্ত। হয় আমি সেই সিদ্ধান্ত মানব, না হয় আমি দল করবো না। সেই স্বাধীনতা আপনার আছে। কিন্তু আপনি দলও করবেন, নেত্রীর জন্য জানও দিয়ে দেবেন বলবেন, কিন্তু নেত্রীর নেতৃত্বে দলের যে সিদ্ধান্ত সেটা মানবেন না, তখন নিজেরা নিজের মতো চলবেন, এটাতো আসলে হওয়া উচিত না।’

ডা. দীপু মনি বলেন, ‘আমাদের ছাত্রলীগ, যুবলীগ, কৃষকলীগসহ যত সংগঠন আছে-সব সংগঠনের সবার সামগ্রিকভাবে আমাদের বৃহত্তর যে আওয়ামী পরিবার আছে-আমাদের ঐক্য, আমাদের আদর্শের প্রতি ষোল আনা অঙ্গীকার ও শৃঙ্খলা থাকা জরুরি। কারণ, আমাদের যত অর্জন, বাংলাদেশের যত অর্জন সবকিছু এসেছে আওয়ামী লীগের মাধ্যমে। আর সেই অর্জনকে নস্যাৎ করে দেবার জন্য যে অপশক্তি, তারা বঙ্গবন্ধুর সময় যেমন ছিল, আজকেও তারা সক্রিয় আছে। অতএব, আমাদের ঐক্য, সংকল্পের দৃঢ়তা, দলীয় আনুগত্য যদি সুধরে রাখতে না পারি, তাহলে কিন্তু সেই অপশক্তি আবারও ছোবল হানবে। তাই দেশের বৃহত্তর রাজনৈতিক দল হিসেবে আমাদের দায়িত্ব-ওই অপশক্তি যেন কখনও ছোবল মারতে না পারে, সেটা লক্ষ্য রাখতে হবে। সেই দায়িত্ব পালনে যেন আমরা কখনও পিছপা না হই। আমি মনে করি, সেটিই আমাদের অঙ্গীকার হওয়া উচিত। ’

মন্ত্রী আরো বলেন, ২০০৭ সালের ১৬ জুলাই শেখ হাসিনাকে গ্রেফতার করা হয়েছিল। আওয়ামী লীগকে ভাঙতে সম্পূর্ণ ব্যর্থ হয়ে সেনা-সমর্থিত তত্ত্বাবধায়ক সরকার ২০০৮ সালের ১১ জুন জনতার চাপে বাধ্য হয়েছিল শেখ হাসিনাকে মুক্তি দিতে। মাত্র ১৫ দিনে ২৫ লাখ স্বাক্ষর সেই সময় সবচেয়ে বড় ভূমিকা রেখেছিল। আরেকটি ভূমিকা রেখেছিল আমাদের বর্ধিত সভা। যেখানে সারা দেশ থেকে নেতারা এসে সারা দেশকে জানিয়ে দিলো ‘নো শেখ হাসিনা, নো ইলেকশন’।

সাপ্তাহিক গণবাংলার প্রধান উপদেষ্টা এম এ করিমের সভাপতিত্ব ও সাবেক ছাত্র নেতা চন্দন কুমার ঘোষের পরিচালনায় সভায় আরো উপস্থিত ছিলেন আওয়ামী লীগের জাতীয় কমিটির সদস্য অ্যাডভোকেট বলরাম পোদ্দার।

#

জাকির/পাশা/শফি/সঞ্জীব/শামীম/২০২৪/১৯২৫ঘণ্টা

তথ্যবিবরণী নম্বর : ৪৪২২

**১৯৭১ সালে মুক্তিযুদ্ধে পরাজিতরা দেশবিরোধী ষড়যন্ত্রে লিপ্ত রয়েছে**

 **--মুক্তিযুদ্ধ বিষয়ক মন্ত্রী**

ঢাকা, ১৫ বৈশাখ (২৮ এপ্রিল) ː

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, ১৯৭১ সালে মহান মুক্তিযুদ্ধে পরাজিত হয়ে মাথানত করে চলে গেছে পাকিস্তানি বাহিনী। কিন্তু তাদের প্রেতাত্মারা এখনো দেশবিরোধী নানা ষড়যন্ত্রে লিপ্ত রয়েছে। তাই রাজনৈতিকভাবে পাকিস্তানি প্রেতাত্মাদের শেকড় উপড়ে ফেলতে হবে।

মন্ত্রী আজ ঢাকায় সিরডাপ মিলনায়তনে বাংলাদেশ অবসরপ্রাপ্ত সরকারি কর্মচারী কল্যাণ সমিতির উদ্যোগে আয়োজিত মহান স্বাধীনতা ও জাতীয় দিবস ২০২৪ এবং বীর মুক্তিযোদ্ধা সংবর্ধনা অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, প্রধানমন্ত্রী শেখ হাসিনার নির্দেশে সারাদেশে বীর মুক্তিযোদ্ধাদের কল্যাণে কাজ করছে মুক্তিযুদ্ধ বিষয়ক মন্ত্রণালয়। সকল শহিদ ও মৃত বীর মুক্তিযোদ্ধার জন্য একই ডিজাইনের কবর নির্মাণ করা হচ্ছে। যাতে ভবিষ্যৎ প্রজন্ম কবর দেখেই চিনতে পারে এটা বীর মুক্তিযোদ্ধার কবর। সেই সঙ্গে সারাদেশের মুক্তিযুদ্ধের স্মৃতি বিজড়িত স্থানসমূহ সংরক্ষণ করা হচ্ছে।

বাংলাদেশ অবসরপ্রাপ্ত সরকারি কর্মচারী কল্যাণ সমিতির সভাপতি বীর মুক্তিযোদ্ধা কাজী রিয়াজুল হকের সভাপতিত্বে অনুষ্ঠানে অন্যান্যের মধ্যে কল্যাণ সমিতির সদস্য বীর মুক্তিযোদ্ধা আজাহার আলী তালুকদার, বীর মুক্তিযোদ্ধা আব্দুল মাবুদ, বীর মুক্তিযোদ্ধা আব্দুল মালেক মিয়া, বীর মুক্তিযোদ্ধা নুরুল আলম এবং সাবেক আইজিপি একেএম শহিদুল হক বক্তৃতা করেন।

#

এনায়েত/পাশা/শফি/সঞ্জীব/শামীম/২০২৪/২০১০ঘণ্টা

তথ্যববিরণী নম্বর : ৪৪২১

**বিদেশে দেশবিরোধী অপপ্রচারকারীদের বিরুদ্ধে স্থানীয় আইনে ব্যবস্থা নিন**

 **--- অস্ট্রিয়া আওয়ামী লীগ অফিস উদ্বোধনকালে পররাষ্ট্রমন্ত্রী**

ভিয়েনা, ১৫ বৈশাখ (২৮ এপ্রিল):

 বিদেশে বসে যারা দেশবিরোধী অপপ্রচারে লিপ্ত, তাদের বিরুদ্ধে সেই দেশের আইনে ব্যবস্থা নেওয়ার আহ্বান জানিয়েছেন বাংলাদেশ আওয়ামী লীগের যুগ্ম সাধারণ সম্পাদক ও পররাষ্ট্রমন্ত্রী ড. হাছান মাহ্মুদ।

 আজ অস্ট্রিয়ার রাজধানী ভিয়েনার ২০ নম্বর ডিস্ট্রিক্টের হেলবেগটাসে অস্ট্রিয়া আওয়ামী লীগের নিজস্ব কার্যালয় উদ্বোধনকালে মন্ত্রী এ আহ্বান জানান।

 ‘হিউম্যানিটি এট দ্য ক্রসরোডস : অটোনোমাস উইপনস সিস্টেমস এন্ড দ্য চ্যালেঞ্জ অভ রেগুলেশন’ শীর্ষক আন্তর্জাতিক সম্মেলনে যোগ দিতে সরকারি সফরে এ দিন ভোরে ভিয়েনায় পৌঁছান পররাষ্ট্রমন্ত্রী।

 অস্ট্রিয়া আওয়ামী লীগ কার্যালয় উদ্বোধনকালে হাছান মাহ্মুদ বলেন, ‘প্রধানমন্ত্রী বঙ্গবন্ধুকন্যা শেখ হাসিনার নেতৃত্বে আজ বাংলাদেশ সমৃদ্ধির পথে অদম্য গতিতে এগিয়ে চলছে। এই এগিয়ে চলাকে থামিয়ে দিতে স্বাধীনতাবিরোধী অপশক্তি এই ইউরোপে বসে অপপ্রচার ও ষড়যন্ত্র করছে।’

 পররাষ্ট্রমন্ত্রী বলেন, ‘পাকিস্তানের প্রধানমন্ত্রী পর্যন্ত যখন বাংলাদেশের উন্নতিতে লজ্জা পাচ্ছেন তখনও বিএনপির নেতাদের চোখে উন্নয়ন ধরা পড়ে না। তারা বিদেশে পেইড এজেন্ট নিয়োগের মাধ্যমে দেশবিরোধী ষড়যন্ত্রে লিপ্ত।’

 ‘আওয়ামী লীগের নেতাকর্মীদের এ বিষয়ে আরো সোচ্চার হতে হবে, বিভিন্ন দেশে বসবাসকারী দেশবিরোধী তৎপরতাকারীদের মুখোশ উন্মোচন করতে হবে এবং প্রয়োজনে সে সব দেশের আইন অনুযায়ী ব্যবস্থা নিতে হবে’ বলেন হাছান মাহ্মুদ।

 বাংলাদেশের সকল সংগ্রাম, আন্দোলন ও সংকটে প্রবাসে আমাদের সংগঠনের নেতা-কর্মীগণ বলিষ্ঠ ভূমিকা পালন করেছেন উল্লেখ করে তিনি বলেন, আওয়ামী লীগকে সব জায়গায় ঐক্যবদ্ধ থাকতে হবে, ঐক্যবদ্ধ আওয়ামী লীগকে মোকাবিলার সাধ্য কারো নেই।

 মন্ত্রী এ সময় রেমিট্যান্স প্রেরণের মাধ্যমে দেশের উন্নয়নে অবদান রাখায় প্রবাসীদের ধন্যবাদ জানান এবং তাদের বৈধপথে রেমিট্যান্স প্রেরণের আহ্বান জানান।

 অস্ট্রিয়া আওয়ামী লীগের সভাপতি খন্দকার হাফিজুর নাসিমের সভাপতিত্ব ও সাধারণ সম্পাদক মিজানুর রহমান শ্যামলের সঞ্চালনায় অনুষ্ঠানে বক্তব্য রাখেন সর্ব ইউরোপিয়ান আওয়ামী লীগের সভাপতি এম নজরুল ইসলাম, অস্ট্রিয়া আওয়ামী লীগের সহ-সভাপতি রুহী দাস সাহা, রতন সাহা, বিল্লাল হোসেন, সাইফুল ইসলাম জসিম, সাংবাদিক সম্পাদক নয়ন হোসেন, অস্ট্রিয়া বঙ্গবন্ধু পরিষদের সভাপতি রবিন মোহাম্মদ আলী প্রমুখ।

#

আকরাম/পাশা/শফি/সঞ্জীব/জয়নুল/২০২৪/২০৩৫ঘণ্টা

তথ্যবিবরণী নম্বর: ৪৪২০

**বন ও বনভূমি রক্ষায় বন কর্মকর্তাদের নিষ্ঠার সাথে কাজ করতে হবে**

 **---পরিবেশ ও বনমন্ত্রী**

ঢাকা, ১৫ বৈশাখ (২৮ এপ্রিল):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, দেশের বন ও বনভূমি সংরক্ষণে বন বিভাগের কর্মকর্তাদের নিষ্ঠার সাথে কাজ করতে হবে। জীববৈচিত্র্য, বন ও বন্যপ্রাণী সংরক্ষণ ও সুরক্ষা নিশ্চিত করা বন বিভাগের কর্মকর্তাদের সাংবিধানিক দায়িত্ব। তিনি বলেন, দেশে কাঙ্ক্ষিত পরিমাণে বনভূমি সৃজনে বন কর্মকর্তাদের অবদান রাখতে হবে।

আজ বাংলাদেশ সচিবালয়ে পরিবেশ, বন ও জলবায়ু পরিবর্তন মন্ত্রণালয়ের সভাকক্ষে ৪১তম বিসিএস বন ক্যাডারে নবযোগদানকৃত ৩৪ জন সহকারী বন সংরক্ষকদের ওরিয়েন্টেশন সভায় প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, দেশের প্রতি প্রতিজ্ঞাবদ্ধ হয়ে কাজ করতে হবে। রাষ্ট্র ও জনগণের কল্যাণে নিবেদিত থাকতে হবে। নিজেদের প্রতিষ্ঠান হিসেবে গড়ে তুলতে হবে। তিনি বলেন, স্মার্ট বাংলাদেশে মেধার মূল্যায়ন করা হবে। সকল কর্তব্য সংবিধানের ১৮ক অনুচ্ছেদের চশমা দিয়ে দেখতে হবে। কোনো ধরনের অনিয়ম ও অন্যায়কে প্রশ্রয় দেবে না। আইনগত দায়িত্ব পালনে বাধাগ্রস্ত হলে ব্যবস্থা নেবে মন্ত্রণালয়।

সভায় সভাপতিত্ব করেন মন্ত্রণালয়ের সচিব ড. ফারহিনা আহমেদ, মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরী সহ মন্ত্রণালয় ও বন অধিদপ্তরের ঊর্ধ্বতন কর্মকর্তাগণ উপস্থিত ছিলেন। সভাটি পরিচালনা করেন উপসচিব আবু নইম মোহাম্মদ মারুফ খান।

মন্ত্রী এ সময় নবযোগদানকৃত সকল সহকারী বন সংরক্ষকদের ফুলেল শুভেচ্ছার মাধ্যমে বরণ করে নেন এবং তাদের পেশাগত জ্ঞান বৃদ্ধির জন্য বন সংশ্লিষ্ট আইন ও বিধিবিধানের বই তাদের হাতে তুলে দেন।

#

দীপংকর/পাশা/শফি/সঞ্জীব/আব্বাস/২০২৪/২০০৭ ঘণ্টা

তথ্যবিবরণী নম্বর: ৪৪১৯

**আগামী ঈদুল আজহায় গবাদি পশুর কোনো সংকট হবে না**

 **---মৎস্য ও প্রাণিসম্পদ মন্ত্রী**

ঢাকা, ১৫ বৈশাখ (২৮ এপ্রিল):

আগামী ঈদুল আজহায় চাহিদার তুলনায় গবাদি পশুর জোগান বেশি আছে বিধায় গবাদি পশুর কোনো সংকট হবে না এবং এ উপলক্ষ্যে পশু আমদানির কোনো পরিকল্পনা নেই বলে জানিয়েছেন মৎস্য ও প্রাণিসম্পদ মন্ত্রী মোঃ আব্দুর রহমান।

আজ সচিবালয়ে মৎস্য ও প্রাণিসম্পদ মন্ত্রণালয়ের সম্মেলন কক্ষে আয়োজিত সংবাদ সম্মেলনে এ কথা বলেন মন্ত্রী।

মন্ত্রী বলেন, কুরবানী উপলক্ষ্যে মধ্যস্বত্বভোগীরা যেন বাজার অস্থিতিশীল করতে না পারে সে বিষয়ে সরকার সতর্ক আছে। তিনি বলেন, কুরবানীর পশু যেন মানুষের ক্রয়ক্ষমতার মধ্যে থাকে সে বিষয়ে সকল প্রস্তুতি নেওয়া হয়েছে।

অত্যন্ত আনন্দের সাথে কুরবানীর ঈদ পালনের আশাবাদ ব্যক্ত করে মন্ত্রী বলেন, গত বছর কুরবানীর পশুর সংখ্যা ছিল ১ কোটি ২৫ লাখ। এর মধ্যে ২২ লাখ অবিক্রিত ছিল। এ বছর আমাদের কুরবানীর জন্য ১ কোটি ৩০ লাখ পশু প্রস্তুত থাকবে বলে জানান মন্ত্রী। কুরবানী উপলক্ষ্যে আমাদের সকল ধরণের প্রস্তুতি আছে এবং এ বিষয়ে প্রধানমন্ত্রীও সতর্ক আছেন বলে জানান মন্ত্রী।

সাংবাদিকদের এক প্রশ্নের উত্তরে মন্ত্রী বলেন, কুরবানী উপলক্ষ্যে চাঁদাবাজি, মধ্যস্বত্বভোগীদের কারণে দাম বেড়ে যাওয়া এসব প্রতিরোধে আন্তঃমন্ত্রণালয় বৈঠক করে তা নিয়ন্ত্রণের উপায় বের করা হবে। তিনি বলেন, আমরা যেহেতু গবাদি পশু উৎপাদনে স্বয়ংসম্পূর্ণ সেহেতু আমাদের গরু আমদানির কোনো প্রশ্নই উঠে না। বরং অবৈধ পথে যেন গরু না আসে সে বিষয়ে সতর্ক থাকার জন্য বর্ডারে যারা দায়িত্বে আছেন তাদেরকে নির্দেশনা প্রদান করা হবে।

তাঁর নিজ এলাকায় সম্প্রতি দুইজন শ্রমিক নিহতের ঘটনায় সাংবাদিকদের অপর এক প্রশ্নের জবাবে মন্ত্রী বলেন, এ বিষয়ে আইন অনুযায়ী ব্যবস্থা গ্রহণ করা হচ্ছে। ইতোমধ্যে ৩১ জন আসামির মধ্যে ১৩ জনকে গ্রেপ্তার করা হয়েছে। আইনশৃঙ্খলা রক্ষাকারী বাহিনী এ বিষয়ে তৎপর রয়েছে।

#

নাজমুল/পাশা/শফি/সঞ্জীব/আব্বাস/২০২৪/২০০৫ ঘণ্টা

তথ্যবিবরণী নম্বর : ৪৪১৮

**পরবর্তী সার্ভে ও সেটেলম্যান্ট অপারেশনে দিনাজপুর জোনকে অগ্রাধিকার দেওয়া হবে**

 **- ভূমিমন্ত্রী**

পঞ্চগড়, ১৫ বৈশাখ (২৮ এপ্রিল) ː

ভূমিমন্ত্রী নারায়ন চন্দ্র চন্দ বলেছেন, পরবর্তী সার্ভে (ভূমি জরিপ) ও সেটেলম্যান্ট অপারেশনে দিনাজপুর জোনকে অগ্রাধিকার দেওয়া হবে।

মন্ত্রী আজ পঞ্চগড় সদর উপজেলা সেটেলমেন্ট অফিস পরিদর্শনের পর সাংবাদিকদের এ কথা বলেন। এসময় ভূমি রেকর্ড ও জরিপ অধিদপ্তরের মহাপরিচালক আনিস মাহমুদ এবং দিনাজপুর জোনাল সেটেলমেন্ট অফিসার মো: শামছুল আজম উপস্থিত ছিলেন। এসময় অন্যদের মধ্যে ভূমি মন্ত্রণালয়ের কর্মকর্তারা উপস্থিত ছিলেন।

ভূমিমন্ত্রী এসময় গণমাধ্যমকে জানান, স্মার্ট ভূমিসেবা স্থাপনে নাগরিক উপাত্তের নিরাপত্তাকে সর্বোচ্চ গুরুত্ব দেওয়া হচ্ছে। তিনি বলেন, আইন মন্ত্রণালয়ের আওতাভুক্ত ভূমি নিবন্ধন ব্যবস্থাপনার ডিজিটাইজেশন সম্পন্ন হলে ভূমি নিবন্ধন সেবার সাথে স্মার্ট নামজারি, ভূমি উন্নয়ন কর, খতিয়ান ও ম্যাপ সেবা সিনক্রোনাইজ করা হবে। এটা সরকারের সার্বিক স্মার্ট ভূমি ব্যবস্থাপনার পরিকল্পনার অংশ। ফলে ভূমি সেবাগ্রহীতা আরো সহজে ও দ্রুত প্রয়োজনীয় ভূমি সেবা পাবেন।

ভূমিমন্ত্রী সাংবাদিকদের আরো জানান, প্রধানমন্ত্রী শেখ হাসিনার নির্দেশে ভূমি ব্যবস্থাপনায় দুর্নীতির বিরুদ্ধে জিরো টলারেন্স ঘোষণা করা হয়েছে। এর অংশ হিসেবে অনলাইনে সেবা ড্যাশবোর্ড যেমন নিয়মিত পর্যবেক্ষণ করা হচ্ছে তেমনি মাঠ পর্যায়ে ভূমি অফিসে আকস্মিক পরিদর্শন বৃদ্ধি করা হচ্ছে। কোনো অনিয়ম হলে তদন্তসাপেক্ষে নিয়মিত ব্যবস্থা গ্রহণ করা হচ্ছে এবং হবে।

এসময় মন্ত্রী সাংবাদিকদের উন্নয়নমূলক ও ভালো কাজের সংবাদ মানুষের কাছে পৌঁছে দেওয়ার জন্য অনুরোধ করেন। এ সময় তিনি গণমাধ্যমের গঠনমূলক সমালোচনার ওপর গুরুত্বারোপ করেন।

এর আগে ভূমিমন্ত্রী পঞ্চগড়ের তেঁতুলিয়া উপজেলা ভূমি অফিস পরিদর্শন করেন। অতিরিক্ত জেলা প্রশাসক (রাজস্ব) মোঃ আব্দুল কাদের, ইউএনও মোঃ ফজলে রাব্বী ও সহকারী কমিশনার (ভূমি) মোঃ মাহবুবুল হাসান উপস্থিত ছিলেন।

ভূমিমন্ত্রী উল্লিখিত দুই অফিসে আগত ভূমি সেবাগ্রহীতাদের সাথে কথা বলেন এবং সেবার মানের বিষয়ে জানতে চান। ভূমি সেবা উন্নয়নে মন্ত্রী তাদের কাছে পরামর্শ জানতে চান। এসময় কয়েকজন ভূমিসেবা গ্রহীতা তাদের সমস্যার কথা জানালে, এ ব্যাপারে সংশ্লিষ্ট কর্মকর্তাদের প্রয়োজনীয় ব্যবস্থা গ্রহনের জন্যও নির্দেশ দেন ভূমিমন্ত্রী।

#

নাহিয়ান/পাশা/শফি/সঞ্জীব/শামীম/২০২৪/১৭৫০ঘণ্টা

তথ্যবিবরণী নম্বর : ৪৪১৭

**সহকারী শিক্ষক ৩য় গ্রুপের লিখিত পরীক্ষায় উত্তীর্ণদের জ্ঞাতব্য**

**ঢাকা**, ১৫ বৈশাখ (২৮ এপ্রিল) ː

প্রাথমিক শিক্ষা অধিদপ্তরাধীন সরকারি প্রাথমিক বিদ্যালয়ের রাজস্বখাতভুক্ত ‘সহকারী শিক্ষক নিয়োগ ২০২৩’এর ৩য় গ্রুপ (ঢাকা ও চট্টগ্রাম বিভাগ)-এর গত ২৯ মার্চ ২০২৪ তারিখে অনুষ্ঠিত ২১ জেলার (ঢাকা, নারায়ণগঞ্জ, মানিকগঞ্জ, মুন্সিগঞ্জ, নরসিংদী, গাজীপুর, কিশোরগঞ্জ, রাজবাড়ী, শরিয়তপুর, গোপালগঞ্জ, ফরিদপুর, মাদারীপুর, টাংগাইল, চট্টগ্রাম, কক্সবাজার, ফেনী, নোয়াখালী, লক্ষ্মীপুর, কুমিল্লা, চাঁদপুর, ব্রাহ্মণবাড়িয়া) লিখিত পরীক্ষার ফলাফলের ভিত্তিতে মৌখিক পরীক্ষার জন্য নির্বাচিত প্রার্থীগণের অবগতির জন্য জানানো যাচ্ছে, অনলাইনে আবেদনের আপলোডকৃত ছবি, আবেদনের কপি, লিখিত পরীক্ষার প্রবেশপত্র, নাগরিকত্ব ও স্থায়ী ঠিকানার স্বপক্ষে স্থানীয় ইউনিয়ন পরিষদ চেয়ারম্যান/পৌরসভা/সিটি কর্পোরেশনের ওয়ার্ড কাউন্সিলরের সনদপত্র, জাতীয় পরিচয়পত্র এবং শিক্ষাগত যোগ্যতার সনদপত্র, পোষ্য সনদ (প্রযোজ্য ক্ষেত্রে) ও অন্যান্য প্রয়োজনীয় কাগজপত্র ন্যূনতম ৯ম গ্রেডের গেজেটেড কর্মকর্তা কর্তৃক সত্যায়িত করে ৬ মে ২০২৪ তারিখের মধ্যে নিজ নিজ জেলা প্রাথমিক শিক্ষা অফিসে আবশ্যিকভাবে জমা দিয়ে প্রাপ্তি স্বীকারপত্র সংগ্রহ করতে হবে। জেলা প্রাথমিক শিক্ষা অফিসে প্রয়োজনীয় কাগজপত্রের ফটোকপি (সত্যায়িত) জমা প্রদানের সময় উক্ত কাগজপত্রের মূল কপি জেলা প্রাথমিক শিক্ষা অফিসারকে প্রদর্শন করতে হবে। মৌখিক পরীক্ষার জন্য নির্বাচিত প্রার্থীগণ ৬ মে ২০২৪ তারিখের মধ্যে উল্লিখিত কাগজপত্র জমা দিতে ব্যর্থ হলে তাদের অনুকূলে মৌখিক পরীক্ষার কার্ড ইস্যু করা হবে না।

মৌখিক পরীক্ষার সময় উপরে বর্ণিত সকল সনদপত্র, প্রাপ্তি স্বীকারপত্র ও অন্যান্য কাগজপত্রের মূল কপি প্রার্থীকে সঙ্গে আনতে হবে। মৌখিক পরীক্ষার তারিখ সংশ্লিষ্ট জেলা প্রাথমিক শিক্ষা অফিস থেকে পরবর্তীতে জানানো হবে।

#

মাহবুবুর/পাশা/শফি/সঞ্জীব/শামীম/২০২৪/১৭৪০ঘণ্টা

তথ্যবিবরণী নম্বর : ৪৪১৫

**বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন প্রদানের জন্য ৫ ব্যক্তি ও ২ প্রতিষ্ঠান মনোনীত**

**ঢাকা**, ১৫ বৈশাখ (২৮ এপ্রিল) ː

প্রকৃতি ও বন্যপ্রাণী সংরক্ষণবাদী সংস্থা ও ব্যক্তিকে জাতীয়ভাবে উৎসাহিত করার লক্ষ্যে তিনটি ক্যাটেগরিতে ৫ ব্যক্তি ও ২ প্রতিষ্ঠানকে ‘বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন’ পদকের জন্য মনোনীত করা হয়েছে।

আজ বঙ্গবন্ধু এওয়ার্ড ফর ওয়াইল্ডলাইফ কনজারভেশন-২০২৩ ও ২০২৪ প্রদানের লক্ষ্যে মনোনয়ন চূড়ান্ত করতে পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরীর সভাপতিত্বে মন্ত্রণালয়ের সভাকক্ষে অনুষ্ঠিত বন্যপ্রাণী উপদেষ্টা বোর্ডের ৩৭তম সভায় এ সিদ্ধান্ত নেওয়া হয়।

বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন-২০২৩ এর জন্য বন্যপ্রাণী সংরক্ষণ কাজে নিয়োজিত কর্মকর্তা, খ্যাতিমান গবেষক, বিজ্ঞানী, বন্যপ্রাণী সংরক্ষণবাদী ব্যক্তি ও গণমাধ্যম কর্মী/ব্যক্তিত্ব ক্যাটেগরিতে যৌথভাবে ঢাকার মোঃ আবু সাইদ এবং ঝিনাইদহের মোঃ জহির রায়হান; বন্যপ্রাণী বিষয়ক শিক্ষা ও গবেষণা ক্যাটেগরিতে জাহাঙ্গীরনগর বিশ্ববিদ্যালয়ের প্রাণিবিদ্যা বিভাগের অধ্যাপক ড. মোহাম্মদ আবদুল আজিজ এবং বন্যপ্রাণী সংরক্ষণে নিবেদিত প্রতিষ্ঠান ক্যাটেগরিতে ওয়াইল্ডলাইফ কনজারভেশন সোসাইটি (ডব্লিউসিএস) নির্বাচিত হয়েছে।

বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন-২০২৪ এর জন্য বন্যপ্রাণী সংরক্ষণ কাজে নিয়োজিত কর্মকর্তা, খ্যাতিমান গবেষক, বিজ্ঞানী, বন্যপ্রাণী সংরক্ষণবাদী ব্যক্তি ও গণমাধ্যম কর্মী/ব্যক্তিত্ব ক্যাটেগরিতে পাবনার আকাশ কলি দাস; বন্যপ্রাণী বিষয়ক শিক্ষা ও গবেষণা ক্যাটেগরিতে জাহাঙ্গীরনগর বিশ্ববিদ্যালয়ের প্রাণিবিদ্যা বিভাগের অধ্যাপক ড. মোঃ কামরুল হাসান এবং বন্যপ্রাণী সংরক্ষণে নিবেদিত প্রতিষ্ঠান ক্যাটেগরিতে নওগাঁর জবইবিল জীববৈচিত্র্য সংরক্ষণ ও সমাজ কল্যাণ সংস্থা নির্বাচিত হয়েছে।

মন্ত্রী বলেন, বন্যপ্রাণী সংরক্ষণের গুরুত্ব অন্য যেকোনো সময়ের চাইতে এখন অনেক বেশি। যারা পুরস্কার পাবে তাদের অভিজ্ঞতা কাজে লাগানোর উদ্যোগ নেয়া হবে। তিনি বলেন, বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন প্রদানের জন্য ২০১২ সালে জারিকৃত নীতিমালা যুগোপযোগী করা হবে। মন্ত্রী বন্যপ্রাণী সংরক্ষণে সবাইকে এগিয়ে আসার আহ্বান জানান।

সভায় অন্যদের মধ্যে মন্ত্রণালয়ের সচিব ড. ফারহিনা আহমেদ, বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন, পরিবেশ মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন, পরিবেশ অধিদপ্তরের মহাপরিচালক ড. আবদুল হামিদ এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরীসহ কমিটির অন্য সদস্যবৃন্দ উপস্থিত ছিলেন।

‘বঙ্গবন্ধু অ্যাওয়ার্ড ফর ওয়াইল্ডলাইফ কনজারভেশন’ এর প্রতিটি শ্রেণিতে পুরস্কারপ্রাপ্ত ব্যক্তি ও প্রতিষ্ঠানকে ২ ভরি (২৩.৩২ গ্রাম) ওজনের স্বর্ণের বাজারমূল্যের সমপরিমাণ নগদ অর্থ ও ৫০ হাজার টাকার অ্যাকাউন্ট পে-ই চেক এবং সনদপত্র বঙ্গবন্ধু আন্তর্জাতিক সম্মেলন কেন্দ্রে জুনে অনুষ্ঠিতব্য বৃক্ষমেলার উদ্বোধন অনুষ্ঠানে দেওয়া হবে।

#

দীপংকর/পাশা/শফি/সঞ্জীব/শামীম/২০২৪/১৭৩০ঘণ্টা

তথ্যবিবরণী নম্বর: ৪৪১৪

**মেধা ও যোগ্যতা দিয়ে নিজেদের দক্ষ জনশক্তি হিসেবে গড়ে তুলতে হবে**

 **---শিল্পমন্ত্রী**

ঢাকা, ১৫ বৈশাখ (২৮ এপ্রিল):

শিল্পমন্ত্রী নূরুল মজিদ মাহমুদ হুমায়ূন বলেছেন, আজকের শিক্ষার্থীরাই আমাদের ভবিষ্যৎ দেশ গড়ার কারিগর। তাই মেধা, সামর্থ্য, দক্ষতা ও যোগ্যতা দিয়ে নিজেদের অভ্যন্তরীণ ও বিশ্ব চাহিদার সঙ্গে সামঞ্জস্য রেখে দক্ষ জনশক্তি হিসেবে গড়ে তুলতে হবে। শুধু গতানুগতিক কাগুজে ডিগ্রি অর্জন করলেই চলবে না, যোগ্যতা দিয়ে দেশে-বিদেশে প্রতিযোগিতা ও প্রতিদ্বন্দ্বিতা করার সক্ষমতা অর্জন করতে হবে।

মন্ত্রী আজ রাজধানীর আশকোনায় নর্দান ইউনিভার্সিটি বাংলাদেশ (এনইউবি) মিলনায়তনে সপ্তাহব্যাপী ‘এনইউবি বিজনেস ফেস্টিভ্যাল-২০২৪’ এর উদ্বোধনী অনুষ্ঠানে প্রধান অতিথির বক্তব্যে শিক্ষার্থীদের প্রতি এ আহ্বান জানান।

নর্দান ইউনিভার্সিটি বাংলাদেশ এর উপাচার্য প্রফেসর ড. আনোয়ার হোসেনের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন ঢাকা-১৮ আসনের সংসদ সদস্য মোহাম্মদ খসরু চৌধুরী এবং তথ্য ও যোগাযোগ প্রযুক্তি বিভাগের সচিব মোঃ সামসুল আরেফিন। সম্মানিত অতিথি হিসাবে বক্তৃতা করেন নর্দান ইউনিভার্সিটি বাংলাদেশ ট্রাস্টি বোর্ডের চেয়ারম্যান প্রফেসর ড. আবু ইউসুফ মোঃ আব্দুল্লাহ ডি লিট। অনুষ্ঠানে স্বাগত বক্তব্য রাখেন নর্দান ইউনিভার্সিটির বিজনেস অনুষদের ডিন প্রফেসর ড. নাজমুল আহসান খান।

মন্ত্রী বলেন, বেসরকারি বিশ্ববিদ্যালয় কেবল নিজেদের স্বার্থে ব্যবসা করলে চলবে না, একবিংশ শতাব্দীর চ্যালেঞ্জ মোকাবিলায় শিক্ষার্থীদেরকে দক্ষ মানবসম্পদ হিসেবে গড়ে তুলতে হবে। তিনি বলেন, জাপান, ইউরোপ ও আমেরিকাসহ উন্নত বিশ্বে দক্ষ মানবসম্পদের যথেষ্ট চাহিদা রয়েছে। শুধু বহির্বিশ্ব নয়, ১৭ কোটি মানুষের আমাদের বাংলাদেশও একটি বিশাল বাজার। এখানেও কর্মসংস্থানের অনেক সুযোগ রয়েছে। শিল্পমন্ত্রী বলেন, নতুন নতুন কর্মসংস্থানের সুযোগ সৃষ্টির লক্ষ্যে শিল্প মন্ত্রণালয় কাজ করে যাচ্ছে। মন্ত্রণালয়ের আওতাধীন বিসিক, এসএমই ফাউন্ডেশন, এসএমসিআইএফ, বিটাক, বিআইএম, এনপিও প্রভৃতি দপ্তর-সংস্থা প্রশিক্ষণসহ আনুষঙ্গিক কার্যক্রমের মধ্য দিয়ে দক্ষ মানবসম্পদ তৈরির লক্ষ্যে কাজ করে চলছে।

উল্লেখ্য, ‘ভিশন-২০৪১ : স্মার্ট বাংলাদেশ’ থিমের ওপর ভিত্তি করে এনইউবি বিজনেস অনুষদ এ ফেস্টিভ্যালের আয়োজন করে। উদ্বোধনী দিনে ‘বিজনেস কেইস এবং বিজনেস আইডিয়া’ শীর্ষক প্রতিযোগিতা অনুষ্ঠিত হয়।

#

ফয়সল/পাশা/শফি/সঞ্জীব/আব্বাস/২০২৪/১৮০৫ ঘণ্টা

তথ্যবিবরণী নম্বর: ৪৪১৩

**বিশ্ব মানবতার আলোকবর্তিকা শেখ হাসিনা**

 **---মুক্তিযুদ্ধ বিষয়ক মন্ত্রী**

ঢাকা, ১৫ বৈশাখ (২৮ এপ্রিল):

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, বিশ্ব মানবতার আলোকবর্তিকা জননেত্রী হাসিনা শুধু বাংলাদেশেরই প্রধানমন্ত্রী নন, একজন মানবিক নেতা হিসেবে তিনি নিজেকে প্রতিষ্ঠিত করছেন বিশ্ব দরবারে। মন্ত্রী বলেন, প্রধানমন্ত্রী শেখ হাসিনার দক্ষ ও দূরদর্শী নেতৃত্বে বাংলাদেশ আজ বিশ্বে উন্নয়নের রোল মডেলে পরিণত হয়েছে। বঙ্গবন্ধুর স্বপ্নের সোনার বাংলা প্রতিষ্ঠার লক্ষ্যে দিন-রাত অক্লান্ত পরিশ্রম করে যাচ্ছেন।

আজ ঢাকায় জাতীয় প্রেস ক্লাবের ভিআইপি অডিটরিয়ামে আরিফুর রহমান খান রচিত ‘শেখ হাসিনা মানবিকতার আলোকবর্তিকা’ শীর্ষক গ্ৰন্থের মোড়ক উন্মোচন ও আলোচনা সভায় প্রধান অতিথির বক্তৃতায় মন্ত্রী এসব কথা বলেন।

মুক্তিযুদ্ধ মন্ত্রী বলেন, বঙ্গবন্ধু শেখ মুজিবুর রহমান এদেশকে স্বাধীন করেছেন কেবল একটি পতাকা ও একটি নতুন ভূখণ্ডের জন্য নয়, তিনি জাতিকে স্বপ্ন দেখিয়েছেন এ দেশ যদি স্বাধীন হয়, তাহলে এদেশের মানুষ তাদের মৌলিক অধিকার ফিরে পাবে, তারা খেয়ে পড়ে বাঁচবে। তিনি বলেন, যার জন্ম না হলে বাংলাদেশ স্বাধীন হতো না, আমরা স্বাধীন দেশের নাগরিক হতে পারতাম না। বঙ্গবন্ধু তাঁর নিজের জীবন বাজি রেখে পাকিস্তানের কাছে মাথা নত করেনি বলেই আমারা একটি স্বাধীন রাষ্ট্র পেয়েছি।

মন্ত্রী আরো বলেন, ১৯৭৫ সালের ১৫ আগস্ট বঙ্গবন্ধুকে পরিবারের অধিকাংশ সদস্যসহ হত্যা করলেও তাঁর দুই কন্যা বিদেশে থাকার কারণে জীবনে বেঁচে যায় বলেই দেশ বেঁচে যায়। তিনি দেশে ফেরত এসে আওয়ামী লীগকে ঐক্যবদ্ধ করে অনেক লড়াই সংগ্ৰামের মাধ্যমে রাষ্ট্রীয় ক্ষমতায় অধিষ্ঠিত হন। তিনি রাষ্ট্রীয় ক্ষমতায় অধিষ্ঠিত হওয়ার পর বঙ্গবন্ধুর হত্যাকারী ও যুদ্ধাপরাধীদের বিচার হয়েছে। শেখ হাসিনা যদি দেশে ফিরে না আসতেন তবে এ বিচার হতো না। তিনি শুধু দেশের উন্নয়নই করেন নাই, তিনি এদের বিচার করে জাতিকে কলঙ্কমুক্ত করেছেন।

অধ্যাপক ড. মোঃ হারুন অর রশিদের সভাপতিত্বে আলোচনা সভায় অন্যান্যের মধ্যে কবি আসলাম সানি, লেখক আরিফ উর রহমান খান, ভোরের কণ্ঠের সম্পাদক মোঃ হাফিজুর রহমান বক্তৃতা করেন।

#

এনায়েত/পাশা/শফি/সঞ্জীব/আব্বাস/২০২৪/১৮০০ ঘণ্টা

তথ্যবিবরণী নম্বর : ৪৪১২

**আইনগত সহায়তা পাওয়া করুণা নয়, দরিদ্র-অসহায় নাগরিকের অধিকার**

 **-আইনমন্ত্রী**

**ঢাকা**, ১৫ বৈশাখ (২৮ এপ্রিল) ː

আইন, বিচার ও সংসদ বিষয়ক মন্ত্রী আনিসুল হক বলেছেন, সমাজের দরিদ্র-অসহায় নাগরিকদের আইনগত সহায়তা পাওয়ার সাথে দেশের আইনের শাসন, ন্যায়বিচার, মানবাধিকার ও সামাজিক সমতা জড়িত। আর্থিকভাবে অস্বচ্ছল যে কোন নাগরিক আইনগত সহায়তা পাবেন। আইনগত সহায়তা পাওয়া তার প্রতি করুণা নয় বরং এটা তার অধিকার। বঙ্গবন্ধু শেখ মুজিবুর রহমান বাংলাদেশের মূল সংবিধানেই গণতন্ত্র, মানবাধিকার, সামাজিক সুবিচার ও সমতার বিধানাবলীসহ বিচার প্রক্রিয়ায় ধনী-দরিদ্র নির্বিশেষে সকল নাগরিকের প্রবেশাধিকারের বিধান সন্নিবেশ করে গেছেন।

মন্ত্রী বলেন, বঙ্গবন্ধু হত্যাকাণ্ডের পর দীর্ঘ একুশটি বছর আর্থিকভাবে অসচ্ছল মানুষের আইনগত সহায়তা পাবার অধিকারের প্রতি কেউ দৃষ্টি দেয়নি। প্রধানমন্ত্রী শেখ হাসিনা প্রথমবার সরকার গঠন করেই ২০০০ সালে ‘আইনগত সহায়তা প্রদান আইন' প্রণয়ন করেন। ফলে বাংলাদেশে প্রথম রাষ্ট্রীয় ব্যবস্থাপনায় অসচ্ছল ও সহায়-সম্বলহীন নাগরিকদের আইনগত সহায়তার অধিকার সুপ্রতিষ্ঠিত হয়।

আজ রাজধানীর ওসমানী স্মৃতি মিলনায়তনে জাতীয় আইনগত সহায়তা দিবসের উদ্বোধনী অনুষ্ঠানে প্রধান অতিথির বক্তৃতায় তিনি এসব কথা বলেন। অনুষ্ঠানে দুজনকে সেরা লিগ্যাল এইড অফিসার ও প্যানেল আইনজীবী হিসেবে পুরস্কৃত করা হয়।

আনিসুল হক বলেন, প্রধানমন্ত্রী শেখ হাসিনা সরকারের মূল উদ্দেশ্য- দরিদ্র অসহায় মানুষকে আইনগত সহায়তা প্রদানের মাধ্যমে ন্যায়বিচার প্রদান করা। আইনি সহায়তা কার্যক্রমকে আরো সফল ও বেগবান করে তুলতে হলে এটিকে অবশ্যই জনগণের দোরগোড়ায় নিয়ে যেতে হবে। উপজেলা ও ইউনিয়ন লিগ্যাল এইড কমিটিকে অধিকতর কার্যকর করতে হবে। কারাগারগুলোর সাথে যোগাযোগ বাড়াতে হবে। আইন সহায়তা প্রদানকালে পুঁথিগত আইন প্রয়োগের দৃষ্টির পাশাপাশি সামাজিক ও মানবিক দৃষ্টিকোণকেও স্থান দেওয়া উচিত। পাশাপাশি আইনগত সহায়তার বিষয়ে জনসচেতনতা বৃদ্ধিসহ স্বঃপ্রণোদিত, দ্রুত ও কার্যকর আইনিসেবা নিশ্চিত করতে বিভিন্ন সরকারি ও বেসরকারি সংস্থার সঙ্গে অংশীদারিত্ব বৃদ্ধির বিষয়টিও গুরুত্বের সাথে বিবেচনা করা প্রয়োজন। এবিষয়ে প্রত্যেক লিগ্যাল এইড কমিটি, লিগ্যাল এইড অফিসার ও প্যানেল আইনজীবীসহ সংশ্লিষ্ট সকলকে দায়িত্বশীল ভুমিকা পালন করতে হবে।

আইনমন্ত্রী বলেন, মামলার সঠিক ব্যবস্থাপনার পাশাপাশি ‘বিকল্প বিরোধ নিষ্পত্তি পদ্ধতি’ বা এডিআর মামলাজট নিরসনের সহায়ক একটি পন্থা হিসেবে বিশ্বব্যাপী স্বীকৃত। জার্মান সরকারের উন্নয়ন সংস্থা- জিআইজেড এর এক সমীক্ষায় দেখা যায়, বাংলাদেশের ৮৭ ভাগ মানুষ স্থানীয় পর্যায়ে বিরোধ নিষ্পত্তিতে আগ্রহী এবং শতকরা ৩০ ভাগ নাগরিকের প্রাথমিক দ্বন্দ্বের কারণ প্রতিবেশির সাথে ছোট-খাটো বিরোধ বা মারামারি যা স্থানীয়ভাবেই নিষ্পত্তিযোগ্য। আমাদের স্থানীয় পর্যায়ে বিরোধ নিষ্পত্তির হার অতি নগণ্য, যার মূল কারণ সামাজিক পরিবর্তন, সামাজিক উন্নয়ন, মানুষের ব্যস্ততা এবং মধ্যস্থতাকারীর প্রতি আস্থার অভাব।

তিনি বলেন, ২০১৫ সালে "আইনি পরামর্শ ও বিকল্প বিরোধ নিষ্পত্তি" বিধিমালা প্রণয়ন করা হয়েছে এবং এতে লিগ্যাল এইড অফিসারদেরকে মধ্যস্থতা করার পর্যাপ্ত ক্ষমতা প্রদান করা হয়েছে। সুখবর হলো উক্ত ক্ষমতা প্রয়োগ করে লিগ্যাল এইড অফিসারগণ জুলাই ২০১৫ থেকে মার্চ ২০২৪ পর্যন্ত ১ লাখ ১০ হাজার ৮৩৬টি বিরোধ নিষ্পত্তি করেছেন। তারা যেহেতু বিচারক এবং আইনি বিধি-বিধানের অধীনে মধ্যস্থতা করে থাকেন তাই লিগ্যাল এইড অফিসগুলো এখন বিকল্প বিরোধ নিষ্পত্তিতে মানুষের আস্থার প্রতীকে পরিণত হয়েছে। এই আস্থা আমাদের ধরে রাখতে হবে। এই আস্থা আমাদের আরো মজবুত করতে হবে।

 “স্মার্ট লিগ্যাল এইড, স্মার্ট দেশ, বঙ্গবন্ধুর বাংলাদেশ’’- এই প্রতিপাদ্যকে ধারণ করে আইন ও বিচার বিভাগ এবং জাতীয় আইনগত সহায়তা প্রদান সংস্থার উদ্যোগে আয়োজিত অনুষ্ঠানে আইন ও বিচার বিভাগের সচিব মো. গোলাম সারওয়ারের সভাপতিত্বে অনুষ্ঠানে স্বাগত বক্তব্য রাখেন সংস্থার সম্মানিত পরিচালক জনাব মোহাম্মদ আল মামুন।

#

রেজাউল/ফাতেমা/সিরাজ/সুবর্ণা/আসমা/২০২৪/১৬০১ ঘণ্টা

তথ্যবিবরণী নম্বর : ৪৪১১

**রোগীর প্রতি চিকিৎসকের অবহেলা বরদাস্ত করা হবে না**

 **- স্বাস্থ্যমন্ত্রী**

**ঢাকা**, ১৫ বৈশাখ (২৮ এপ্রিল) ː

স্বাস্থ্য ও পরিবার কল্যাণ মন্ত্রী ডা: সামন্ত লাল সেন বলেছেন, ‘মন্ত্রী হিসেবে আমার বয়স মাত্র সাড়ে তিন মাস। এই অল্প সময়ে আমি যেখানে গিয়েছি একটা কথাই বলেছি, আমি যেমন চিকিৎসকেরও মন্ত্রী, ঠিক তেমনি রোগীদেরও। চিকিৎসকের ওপর কোনো আক্রমণ যেমন সহ্য করা হবে না তেমনি রোগীর প্রতি কোনো চিকিৎসকের অবহেলাও বরদাস্ত করা হবে না। আমি প্রতিশ্রুতি দিতে পারি, তোমরা তোমাদের সর্বোচ্চ সেবাটুকু দিয়ে যাও, তোমাদের বিষয়গুলো দেখা হবে।’

মন্ত্রী আজ ঢাকায় বঙ্গমাতা শেখ ফজিলাতুন্নেছা মুজিব কনভেনশন হলে অনুষ্ঠিত ৪১তম বিসিএস (স্বাস্থ্য) ও বিসিএস (পরিবার পরিকল্পনা) ক্যাডারের নব নিয়োগপ্রাপ্ত কর্মকর্তাগণের ওরিয়েন্টেশন অনুষ্ঠানে প্রধান অতিথির বক্তৃতায় এসব কথা বলেন।

ডা. সামন্ত লাল সেন নবনিযুক্ত চিকিৎসকদের আহবান জানিয়ে বলেন, প্রত্যেক চিকিৎসকের উচিৎ রোগীর সাথে ভালোভাবে কথা বলা ও তাদের কথা মনোযোগ দিয়ে শোনা। জাতির পিতা বঙ্গবন্ধু শেখ মুজিবুর রহমান স্বপ্ন দেখতেন, তৃণমূল পর্যায়ে স্বাস্থ্যসেবা পৌঁছে দেয়ার। সে স্বপ্ন পূরণ করার কারিগর নতুনরা।

স্বাস্থ্যসেবা বিভাগের সচিব মোঃ জাহাঙ্গীর আলমের সভাপতিত্বে ওরিয়েন্টেশনে আরো বক্তব্য রাখেন স্বাস্থ্য অধিদপ্তরের মহাপরিচালক আবুল বাসার মোহাম্মদ খুরশীদ আলম, পরিবার পরিকল্পনা অধিদপ্তরের মহাপরিচালক সাহান আর বানু এনডিসি প্রমুখ।

উল্লেখ্য, উক্ত ওরিয়েন্টেশন অনুষ্ঠানে ৪১তম বিসিএস স্বাস্থ্য ও পরিবার কল্যাণ ক্যাডারে সহকারী সার্জন পদে ১০৩ জন, সহকারী ডেন্টাল সার্জন পদে ১৭১ জন এবং পরিবার পরিকল্পনা কর্মকর্তা পদে ১৫৩ জন যোগদান করেন।

#

পবন/ফাতেমা/সিরাজ/আলী/আসমা/২০২৪/১৪৩০ ঘণ্টা

তথ্যবিবরণী নম্বর : ৪৪১০

**বরিশালে জাতীয় আইনগত সহায়তা দিবস পালিত**

**অনগ্রসর মানুষের ন্যায়বিচার নিশ্চিতের আশ্বাস**

বরিশাল, ১৫ বৈশাখ (২৮ এপ্রিল) ː

নানা আয়োজনের মধ্য দিয়ে বরিশালে আজ ‘জাতীয় আইনগত সহায়তা দিবস-২০২৪’ পালন করা হয়েছে। দিবসের আয়োজনের মধ্যে ছিলো সকালে বর্ণাঢ্য র‌্যালি ও আলোচনা সভা। জেলা লিগ্যাল এইড কমিটি দিবসটি পালন উপলক্ষ্যে আইনজীবী ভবন মিলনায়তনে আলোচনা সভার আয়োজন করে। এবারের প্রতিপাদ্য ছিলো ‘স্মার্ট লিগ্যাল এইড, স্মার্ট দেশ, বঙ্গবন্ধুর বাংলাদেশ’। আলোচনা সভায় সভাপতিত্ব করেন জেলা লিগ্যাল এইড কমিটির চেয়ারম্যান এবং জেলা ও দায়রা জজ (ভারপ্রাপ্ত) আয়শা নাসরিন।

আলোচনা সভায় বক্তারা বলেন, অনগ্রসর মানুষের জন্যই আইনি সহায়তা। লিগ্যাল এইডের সুবিধা সম্পর্কে প্রান্তিক মানুষকে জানাতে হবে। ন্যায়বিচার নিশ্চিত করতে সরকারের স্বদিচ্ছিার অভাব নেই। এজন্য পর্যাপ্ত অর্থের ব্যবস্থাও করেছে সরকার। লিগ্যাল এইডের বার্তা সকলের মধ্যে ছড়িয়ে দিতে হবে। তবেই অনগ্রসর এবং পিছিয়ে পড়া মানুষ সরকারি অর্থে ন্যায়বিচার পাবে।

জেলা লিগ্যাল এইড কর্মকর্তা রেজোয়ানা আফরিন জানান, সরকার আর্থিকভাবে অসচ্ছল, সহায়-সম্বলহীন এবং নানাবিধ আর্থসামাজিক কারণে বিচার পেতে অসমর্থ বিচার প্রার্থী জনগণকে সরকারি খরচে আইনগত সহায়তা প্রদান করার জন্য ২০০০ সালে ‘আইনগত সহায়তা আইন প্রণয়ন করে।’ এই আইনের আওতায় এপ্রিল-২০২৩ থেকে মার্চ ২০২৪ পর্যন্ত বরিশাল জেলা লিগ্যাল এইড অফিস থেকে ফৌজদারি ৩৮২টি, দেওয়ানি ৭২টি এবং পারিবারিক ১৬৬টিসহ মোট ৬২০টি মামলায় আইনগত সহায়তা দেয়া হয়েছে। একই সময়ে ৮৮৫ জনকে আইনগত পরামর্শ প্রদান করা হয়েছে।

#

বশার/ফাতেমা/সিরাজ/আলী/আসমা/২০২৪/১৩৩০ ঘণ্টা

তথ্যবিবরণী নম্বর: ৪৪০৯

**মুক্তিযুদ্ধের চেতনা আর দেশপ্রেম থাকায় কৃষিখাতে অভূতপূর্ব উন্নয়ন সম্ভব হয়েছে**

 **-পার্বত্য চট্টগ্রাম বিষয়ক প্রতিমন্ত্রী**

খাগড়াছড়ি, ১৫ বৈশাখ (২৮ এপ্রিল):

 পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, প্রধানমন্ত্রী শেখ হাসিনা কৃষি খাতকে অকল্পনীয় গুরুত্ব দিয়েছেন। দেশে সুশাসন থাকায় নতুন নতুন প্রযুক্তির উদ্ভাবন হচ্ছে। সুশাসন না থাকলে এসব কাজের সুযোগই হতো না। মাঠে কৃষি নিয়ে যারা নিয়োজিত আছেন তাদের মধ্যে মুক্তিযুদ্ধের চেতনা আর দেশপ্রেম না থাকলে কৃষিখাতে অভূতপূর্ব উন্নয়ন সম্ভব হতো না ।

 গতকাল খাগড়াছড়ি সদরে পাহাড়ি কৃষি গবেষণা কেন্দ্রের অডিটোরিয়ামে ‘মাটিছাড়া নিয়ন্ত্রিত পরিবেশে সবজি চাষাবাদ কলাকৌশল’ শীর্ষক মাঠ দিবস ও আলোচনা সভায় প্রধান অতিথির বক্তৃতায় মন্ত্রী এসব কথা বলেন।

 কুজেন্দ্র লাল ত্রিপুরা বলেন, প্রধানমন্ত্রীর নেতৃত্বে আমরা দক্ষতার সাথে এমডিজি’র লক্ষ্যমাত্রাগুলো অর্জন করতে পেরেছি। শেখ হাসিনার বুদ্ধিমত্তায় অতিমারি করোনায় বাংলাদেশের নাগরিকগণ অন্যান্য দেশের আগে ভ্যাকসিন নিতে পেরেছে। শুধু তাই নয়, প্রধানমন্ত্রী, রাষ্ট্রপতি আগে নিজেরা টিকা নিয়েছেন, পরে দেশের নাগরিকদের টিকা নিতে উদ্বুদ্ধ করেছেন যাতে মানুষ ভয় না পায়। প্রধানমন্ত্রীর স্মার্ট বাংলাদেশ গড়ার লক্ষ্যে সংশ্লিষ্ট সকলকে ঐক্যবদ্ধভাবে কাজ করার আহ্বান জানান।

 প্রতিমন্ত্রী আরো বলেন, প্রধানমন্ত্রী ঘোষণা দিয়েছেন, বাংলাদেশের এক ইঞ্চি ফসলি মাটি যেন খালি না থাকে। প্রধানমন্ত্রীর এ ঘোষণা দেশব্যাপী বাস্তবায়িত হচ্ছে। কৃষিজমি যাতে ক্ষতিগ্রস্থ না হয়, সেজন্য সংশ্লিষ্টদের তৎপর থাকার নির্দেশ দেন। এছাড়া, প্রধানমন্ত্রী শেখ হাসিনা অধিক খাদ্য ফলানো এবং কৃষিকাজে নিয়োজিতদের যোগ্য ও স্মার্ট নাগরিক হিসেবে গড়ে তোলার আহ্বান জানিয়েছেন।

 উল্লেখ্য, প্রযুক্তির সাহায্যে মাটিছাড়া নিয়ন্ত্রিত পরিবেশে সবজি চাষাবাদ কলাকৌশল প্রয়োগ করে অধিক ফসল উৎপাদন করা সম্ভব। বিশেষ কেসিং পদ্ধতিতে নেট টব ব্যবহার করে মাটিছাড়া বিষমুক্ত সবজি চাষ করা যায়। নেট টব বীজের শিকড়গুলোকে নিয়ন্ত্রণে রাখে। অর্গানিক ফুড, সেফ ফুড হিসেবে টমেটো, ক্যাপসিকাম, লেটুসপাতা, আলু, গাজর, আম, জাম, লিচু ইত্যাদি এ বিশেষ পদ্ধতিতে ফলানো সম্ভব হচ্ছে।

#

রেজুয়ান/ফাতেমা/সিরাজ/কলি/মাসুম/২০২৪/১০৫০ ঘণ্টা

তথ্যবিবরণী নম্বর : ৪৪০৮

**প্রধানমন্ত্রীর উন্নয়নবার্তা ঘরে ঘরে পৌঁছে দিতে হবে**

 **- শিল্পমন্ত্রী**

নরসিংদী (মনোহরদী), ১৫ বৈশাখ (২৮ এপ্রিল) :

শিল্পমন্ত্রী নূরুল মজিদ মাহমুদ হুমায়ূন বলেছেন, বঙ্গবন্ধুর সোনার বাংলা গঠনে তাঁর সুযোগ্য কন্যা প্রধানমন্ত্রী শেখ হাসিনা নিরলস পরিশ্রম করে যাচ্ছেন। বর্তমান সরকারের আমলে দেশে ব্যাপক উন্নয়ন হয়েছে। ইতোমধ্যে সাধারণ জনগণ মেগা প্রকল্পগুলোর সুফল পেতে শুরু করেছে। সবাইকে ঐক্যবদ্ধ হয়ে প্রধানমন্ত্রীর উন্নয়ন বার্তা ঘরে ঘরে পৌঁছে দিতে হবে।

মন্ত্রী গতকাল গাজীপুর জেলার রাণীগঞ্জ ধানদিয়ার সাথে নরসিংদী জেলার হরিনারায়ণপুরের সংযোগ ব্রিজের নির্মাণকাজের অগ্রগতি পরিদর্শন শেষে আলোচনা সভায় প্রধান অতিথির বক্তৃতায় এসব কথা বলেন।

শিল্পমন্ত্রী বলেন, সরকার উপজেলা পরিষদ নির্বাচন সুষ্ঠু, নির্বিঘ্ন ও সুন্দরভাবে করার জন্য কাজ করছে। নির্বাচনে সকলকে সমন্বিতভাবে কাজ করতে হবে, যাতে সেখানে রাজনৈতিক বিভাজন সৃষ্টি না হয়।

#

ফয়সল/ফাতেমা/সিরাজ/আলী/আসমা/২০২৪/১০৪০ ঘণ্টা